钦定古今图书集成/明伦汇编/宫闱典/第011卷 > 唐
## 钦定古今图书集成/明伦汇编/宫闱典/第011卷 > 唐

### 高祖武德九年八月诏传位于皇太子太宗即位尊帝为太上皇

按《旧唐书高祖本纪》，“武德九年六月庚申，秦王以皇
太子建成与齐王元吉同谋害己，率兵诛之。诏立秦
王为皇太子，总统万机，大赦天下。八月癸亥，诏传位
于皇太子，尊帝为太上皇。”

### 太宗贞观三年四月乙亥太上皇徙居于大安宫

按：《唐书太宗本纪》云云。

贞观四年七月甲戌太上皇不豫废朝十月辛卯猎
于贵泉谷甲辰猎于鱼龙川献获于大安宫。

按：《唐书太宗本纪》云云。

贞观七年，帝奉太上皇置酒未央宫。

按《唐书太宗本纪》，不载。按《通鉴纲目》：贞观七年十
二月，帝从上皇宴汉未央宫。上皇命颉利可汗起舞，
冯智戴咏诗，既而笑曰：“‘胡越一家，古未有也’。帝捧觞
上寿曰：‘此皆陛下教诲，非臣智力所及。昔汉高祖亦
从太上皇宴此宫，妄自矜大，臣不取也’。上皇大悦。”〈智戴
南蛮酋长冯盎之子也先盎遣入侍故入侍宴〉
贞观八年。十二月丁卯。从太上皇阅武于城西
按《唐书太宗本纪》云云。

贞观九年五月庚子，太上皇崩。

按：《唐书太宗本纪》云云。

按《文献通考》：“上皇居大安宫，上屡请上皇避暑九成
宫。上皇以隋文帝终于彼，恶之，乃营大明宫，以为上
皇清暑之所。未成而上皇寝疾，不果居九年崩。”

### 睿宗延和元年八月庚子立皇太子为皇帝以听小事自尊为太上皇以听大事

按《唐书睿宗本纪》云云。按《元宗本纪》，睿宗即位，立
为皇太子。景云二年监国，听除六品以下官。延和元
年，星官言帝座有变，睿宗曰：“传德避灾，吾意决矣。”七
月壬辰，制皇太子宜即皇帝位。太子惶惧入请，睿宗
曰：“此吾所以答天戒也。”皇太子乃御武德殿，除三品
以下官。八月庚子，即皇帝位。十月庚子，享于太庙，大
赦。

按《文献通考》：睿宗在位二年，制传位于太子，太子上
表固辞，太平公主劝上虽传位，犹宜总大政。上乃谓
太子曰：“汝以为天下事重，欲朕兼理之耶？昔舜禅禹，
犹亲巡狩，朕虽传位，岂忘国家？其军国大事，当兼省
之。”八月庚子，元宗即位，尊睿宗为太上皇。上皇自称
曰朕，命曰诰，五日一受朝于太极殿。皇帝自称曰予，
命曰“制。敕”日受朝于武德殿。三品以上除授及大刑
政决于上皇，馀皆决于皇帝。

### 先天二年七月乙丑诰归政于皇帝

按：《唐书睿宗本纪》云云。

按《文献通考》：七月，上诛太平公主及其党。上皇诰：“自
今军国政刑，一皆取皇帝处分，朕方无为养志，以遂
素心。”是月，徙居百福殿。

### 元宗开元二年六月甲子以太上皇避暑徙御大明宫

按：《唐书元宗本纪》云云。

开元四年正月，朝太上皇于西宫。六月甲子，太上皇
崩。

按：《唐书元宗本纪》云云。

### 天宝十五载八月肃宗即位于灵武尊皇帝为上皇天帝

按《唐书元宗本纪》，“天宝十五载八月癸巳，皇太子即
皇帝位于灵武以闻。庚子，上皇天帝诰遣韦见素、房

听。禄山反，十五载，元宗避贼，行至马嵬，父老遮道，请
留太子讨贼，元宗许之，遣寿王瑁及内侍高力士谕
太子，太子乃还。六月丁酉，至渭北便桥。己亥，次保定。
庚戌，次丰宁，见大河之险，将保之，会天大风，回趋灵
武。七月辛酉，至于灵武。壬戌，裴冕等请皇太子即皇
帝位。甲子，即皇帝位于灵武，尊皇帝曰“上皇天帝。”十
月，遣永王璘朝上皇天帝于蜀郡。

按《文献通考》：肃宗至德元年即位于灵武，尊元宗曰
上皇天帝。灵武使者至蜀，上皇喜曰：“吾儿应天顺人，
吾复何忧。”制：自今改制敕为诰，表，疏称太上皇，四海
军国事皆先取皇帝进止，仍奏朕知。俟克复上京，朕
不复预事。命韦见素、房琯、崔涣奉传国宝玉册诣灵
武传位。

### 肃宗至德二载克复两京迎上皇于蜀居兴庆宫

按《唐书肃宗本纪》：“至德二载十月癸亥，遣太子太师
韦见素迎上皇天帝于蜀郡。丁卯，至自灵武，飨于太
庙，哭三日。十二月丙子，上皇天帝至自蜀郡。”

“按《文献通考》：至德二载，克复两京，使韦见素入蜀，奉
迎上皇。上皇至凤翔，从兵六百馀人。上皇命悉以甲
兵输郡库，上发精骑三千奉迎。十二月丙午，上皇至
咸阳，上备法驾，迎于望贤宫。上皇在宫南楼上释黄
袍，著紫袍，望楼下马，趍进，拜舞于楼下。上皇降楼，抚
上而泣，上捧上皇足，呜咽不自胜。上皇索黄袍，自为”
上著之。上伏地顿首固辞，上皇曰：“天数人心皆归于
汝，使朕得保养馀齿，汝之孝也。”上不得已受之。父老
在仗外欢呼且拜，上令开仗，纵千馀人入谒，上皇曰：
“臣等今日复睹二圣，死无恨矣！”上皇不肯居正殿，曰：
“此天子之位也。”上固请自扶上皇登殿，尚食进食，上
品尝而荐之。丁未，将发行宫，上亲为上皇习马而进
之。上皇上马，上亲执鞚，行数步，上皇止之。上乘马前
引，不敢当驰道。上皇谓左右曰：“吾为天子五十年，未
为贵，今为天子，父乃贵耳。”左右皆呼万岁。上皇自开
远门入大明宫，御舍元殿，慰抚百官，乃诣长乐殿。九
庙主恸哭久之。即日幸兴庆宫，遂居之。

### 乾元元年上皇授皇帝传国宝帝上上皇册号

按《唐书肃宗本纪》：“乾元元年正月戊寅，上皇天帝御
宣政殿，授皇帝传国受命宝符，册号曰光天文武大
圣孝感皇帝；乙巳，上上皇天帝册号曰圣皇天帝。”

### 上元元年七月丁未圣皇天帝迁于西内

按《唐书肃宗本纪》云云。按《李辅国传》：“太上皇居兴
庆宫，帝自复道来起居，太上皇亦间至大明宫，或相
逢道中。帝命陈元礼、高力士、王承恩、魏悦、玉真公主
常在太上皇左右，梨园弟子日奏声伎为娱乐。辅国
素微贱，虽暴贵，力士等犹不为礼，怨之，欲立奇功自
固。初，太上皇每置酒长庆楼南，俯大道，因徘徊观览，
或”父老过之，皆拜舞乃去。上元中，剑南奏事吏过楼
下，因上谒，太上皇赐之酒，诏公主及如仙媛主之。又
召郭英乂、王铣等饮，赉予颇厚。辅国因妄言于帝曰：
“太上皇居近市，交通外人，元礼、力士等将不利陛下
六军功臣，反侧不自安，愿徙太上皇入禁中。”帝不寤。
先时兴庆宫有马三百，辅国矫诏取之，裁留十马。太
上皇谓力士曰：“吾儿用辅国谋，不得终孝矣。”会帝属
疾，辅国即诈言皇帝，请太上皇按行宫中。至睿武门，
射生官五百遮道，太上皇惊，几坠马，问何为者，辅国
以甲骑数十驰奏曰：“陛下以兴庆宫湫陋，奉迎乘舆
还宫中。”力士厉声曰：“五十年太平天子，辅国欲何事？”
叱使下马。辅国失辔，骂力士曰：“翁不解事，斩一从者。”
力士呼曰：“太上皇，问将士各好在否？”将士纳刀呼万
岁，皆再拜。力士复曰：“辅国可御太上皇。”马辅国靴而
走，与力士对。执辔还西内，居甘露殿，侍卫才数十，皆
尪老。太上皇执力士手曰：“微将军，朕且为兵死鬼。”左
右皆流涕。又曰：“兴庆，吾王地，数以让皇帝，帝不受。今
之徙，自吾志也。”俄而流承恩播州，魏悦溱州，如仙媛
归州。公主居玉真观，更料后宫声乐百馀，更侍太上
皇，备洒扫。诏万安、咸宜二公主视服膳。自是太上皇
怏怏不豫，至弃天下。

上元二年建子月己亥朝圣皇天帝于西内。

按：《唐书肃宗本纪》云云。

### 宝应元年建巳月甲寅圣皇天帝崩

按：《唐书肃宗本纪》云云。

按《文献通考》：李辅国既矫诏迁上皇居甘露殿，流力
士等于远方。辅国诣上请罪，上曰：“卿防微杜渐，以安
社稷，何惧也？”自是上皇日以不怿，辟谷成疾，上初犹
往问安，既而但遣人起居。宝应元年，上皇崩。

### 顺宗永贞元年立皇太子为皇帝自称太上皇

按《唐书顺宗本纪》：“永贞元年八月庚子，立皇太子为
皇帝，自称曰太上皇。辛丑，改元，降死罪以下，立良娣
王氏为太上皇后。”

====宪宗元和元年正月皇帝率群臣上尊号曰应干圣寿太上皇是月崩于咸宁殿====按：《唐书宪宗本纪》云云。